Κεφάλαιο ΙV
Η Aιγιαλίτιδα Zώνη

     
Αιγιαλίτιδα ζώνη ή χωρικά ύδατα ή χωρική θάλασσα, είναι η θαλάσσια ζώνη που αποτελεί, σε νομικό επίπεδο, την προέκταση της ξηράς στη θάλασσα. Με άλλη διατύπωση, θα λέγαμε ότι η αιγιαλίτιδα ζώνη είναι η θαλάσσια ζώνη που ακολουθεί τις γραμμές βάσεις και κατ’ επέκταση τα εσωτερικά ύδατα, εντός της οποίας το παράκτιο κράτος ασκεί πλήρη κυριαρχία (εκτελεστική- νομοθετική - δικαστική).
 Η κυριαρχία του παράκτιου κράτους στην αιγιαλίτιδα ζώνη εκτείνεται, περαιτέρω, και στον εναέριο χώρο που ευρίσκεται άνωθεν αυτής, καθώς επίσης στο βυθό και το υπέδαφος της.

     
Κάθε σημείο της αιγιαλίτιδας ζώνης απέχει  από το πλησιέστερο σημείο της γραμμής βάσης απόσταση ίση με το πλάτος ή εύρος αυτής. Σύμφωνα με τη Σύμβαση 1982 «[κ]άθε κράτος έχει το δικαίωμα να καθορίσει το εύρος της χωρικής του θάλασσας, [το οποίο] δεν [μπορεί] να υπερβαίνει τα 12 ναυτικά  μίλια, μετρούμενα από τις γραμμές βάσεως…».
 

1. Η αβλαβής διέλευση
    
 Τον ποσοτικό αυτό περιορισμό που επιβάλλει η Σύμβαση 1982 στο παράκτιο κράτος αναφορικά με τον καθορισμό του εύρους της αιγιαλίτιδας ζώνης, ακολουθεί ο ποιοτικός, θα λέγαμε, περιορισμός που εισάγει η σύμβαση στο άρθρο 2 παρ.3 ως εξής: « Η κυριαρχία επί της χωρικής θάλασσας ασκείται σύμφωνα με την παρούσα σύμβαση και τους άλλους κανόνες του διεθνούς δικαίου». Η ρύθμιση αυτή που προαναγγέλλει την καθιέρωση της αβλαβούς διέλευσης στο κείμενο της σύμβασης, αντανακλά ουσιαστικά τη διαλεκτική σχέση που αναπτύχθηκε αρκετούς αιώνες πριν ανάμεσα στην αρχή ελευθερίας των θαλασσών και την αρχή της κυριαρχίας των παρακτίων κρατών στην αιγιαλίτιδα ζώνη. Η κυριαρχία στην αιγιαλίτιδα ζώνη που καθιερώθηκε για να ενισχύσει την άμυνα και ασφάλεια του παράκτιου κράτους, είναι προφανές ότι περιόρισε το πεδίο εφαρμογής της ελευθερίας των θαλασσών στο μέτρο που αυτή ασκήθηκε. Και το μέτρο αυτό είναι προφανές ότι συμπίπτει ακριβώς με το εύρος έκτασης της αιγιαλίτιδας ζώνης.
 Προκειμένου όμως να μην διαταραχθεί το από πολλούς αιώνες εθιμικό δικαίωμα της ελεύθερης ναυσιπλοΐας, υποχώρησε η αρχή της κυριαρχίας για να επιτρέψει μέσω της αβλαβούς διελεύσεως την άσκηση του δικαιώματος ελεύθερης ναυσιπλοΐας 
 

   
Με αυτή την έννοια θα μπορούσαμε να διατυπώσουμε την άποψη ότι το δικαίωμα της αβλαβούς διελεύσεως έχει δευτερογενή χαρακτήρα σε σχέση με τα δικαιώματα, ακριβέστερα την αρχή των ανοικτών θαλασσών και την αρχή της κυριαρχίας του παρακτίου κράτους στην αιγιαλίτιδα ζώνη του υπο την εξής έννοια: γεννήθηκε από τη διαλεκτική σχέση που ανέπτυξαν αυτές οι δύο αρχές με μοναδικό σκοπό τη διατήρηση και εξασφάλιση στα ναυτικά κράτη της ελεύθερης και ανεμπόδιστης ναυσιπλοΐας.  

α. Αβλαβής διέλευση και αμοιβαιότητα 

      
Πρέπει ωστόσο να σημειωθεί ότι, αυτή η «υποχώρηση» της κυριαρχίας του παράκτιου κράτους μέσα στην αιγιαλίτιδα ζώνη, λαμβάνει χώρα σε βάση αμοιβαιότητας. Αυτός είναι, μάλιστα, ο λόγος που οδήγησε γρήγορα το δικαίωμα αυτό να αποκτήσει εθιμικό χαρακτήρα. Πράγματι, παρά το γεγονός ότι τα κράτη εμφανίζονται ευαίσθητα γενικότερα σε θέματα κυριαρχίας, στην περίπτωση της αβλαβούς διελεύσεως συναινούν. Και αυτό γιατί αναμένουν αντάλλαγμα ιδίου μεγέθους με το δικαίωμα που παρέχουν. Δηλαδή, το κριτήριο είναι η αμοιβαιότητα, η οποία λειτουργεί θετικά στην ακώλυτη άσκηση του δικαιώματος και, κατά συνέπεια, στη διαμόρφωση εθίμου. Με άλλα λόγια η αμοιβαιότητα είναι που αντισταθμίζει παροχή και «αντάλλαγμα», δημιουργώντας έτσι ένα συναινετικό κλίμα ή πρόσφορο έδαφος για την καθιέρωση του δικαιώματος αβλαβούς διελεύσεως ως εθιμικού.

β. Αβλαβής διέλευση και όροι άσκησής της 

   
Το γεγονός πάντως ότι γενεσιουργός αιτία του δικαιώματος ή της αρχής πλέον της αβλαβούς διελεύσεως, αποτέλεσε η αναγκαιότητα διασφάλισης της ελεύθερης ναυσιπλοΐας είναι ακριβώς ο λόγος που η Σύμβαση 1982 κωδικοποιεί μια σειρά εθιμικών μέτρων που σκοπό έχουν αν διασφαλίσουν την άμυνα και ασφάλεια του παράκτιου κράτους από την άσκηση του δικαιώματος της αβλαβούς διελεύσεως.
 Τα μέτρα ή οι όροι αυτοί που έχει θέσει η σύμβαση υπέρ των συμφερόντων του παρακτίου κράτους αποτελούν τις ασφαλιστικές διατάξεις που διασφαλίζουν ότι η άσκηση της αβλαβούς διελεύσεως επουδενί δεν θα χρησιμοποιηθεί για σκοπό άλλο από αυτό για τον οποίο καθιερώθηκε.
Ο πρώτος όρος στην άσκηση του δικαιώματος της αβλαβούς διελεύσεως συμπίπτει με τον ορισμό της διελεύσεως ως αβλαβούς.
 Σύμφωνα με το άρθρο 19 παρ.1 της Σύμβασης 1982 «[η] διέλευση θεωρείται αβλαβής εφόσον δεν διαταράσσει την ειρήνη, την τάξη ή την ασφάλεια του παρακτίου κράτους…». To ίδιο άρθρο, στη συνέχεια, εξειδικεύει τις δραστηριότητες εκείνες που θεωρείται ότι διαταράσσουν την ειρήνη την τάξη ή την ασφάλεια του παρακτίου κράτους. Αυτές οι δραστηριότητες είναι οι ακόλουθες:
 

· κάθε απειλή ή χρήση βίας κατά της κυριαρχίας, της εδαφικής ακεραιότητας ή της πολιτικής ανεξαρτησίας του παράκτιου Κράτους ή κατά οποιοδήποτε άλλο τρόπο κατά παραβίαση των αρχών του διεθνούς δικαίου που περιέχονται στον Χάρτη των Ηνωμένων Εθνών, 

· κάθε άσκηση ή γυμνάσια με όπλα οποιουδήποτε είδους,

· κάθε πράξη που αποσκοπεί στη συλλογή των πληροφοριών προς βλάβη της άμυνας ή της ασφάλειας του παράκτιου Κράτους,

· οποιαδήποτε προπαγανδιστική ενέργεια που αποσκοπεί στην προσβολή της άμυνας και της ασφάλειας του παράκτιου Κράτους,

· απονήωση, προσνήωση ή φόρτωση σε πλοίο αεροσκαφών,

· εκτόξευση, εκφόρτωση ή φόρτωση οποιασδήποτε πολεμικής συσκευής,

· φόρτωση ή εκφόρτωση οποιουδήποτε εμπορεύματος, χρημάτων ή προσώπων κατά παράβαση των τελωνειακών, δημοσιονομικών, μεταναστευτικών ή υγειονομικών νόμων και κανονισμών του παράκτιου Κράτους,

· οποιαδήποτε εκ προθέσεως σοβαρή ρύπανση κατά παράβαση της παρούσας Σύμβασης,

· οποιεσδήποτε αλιευτικές δραστηριότητες,

· διεξαγωγή έρευνας ή υδρογραφικών εργασιών,

· κάθε πράξη που αποσκοπεί στην παρεμβολή σε οποιοδήποτε σύστημα επικοινωνίας ή οποιεσδήποτε διευκολύνσεις ή εγκαταστάσεις του παράκτιου Κράτους,

· οποιαδήποτε άλλη ενέργεια που δεν έχει άμεση σχέση με τη διέλευση.

  
 Είναι προφανές ότι παραβίαση αυτών των όρων από το πλοίο που εκτελεί αβλαβή διέλευση δημιουργεί εξαιρετικά το δικαίωμα στο παράκτιο κράτος να λάβει όλα τα «αναγκαία μέτρα για να εμποδίσει τη διέλευση η οποία δεν είναι αβλαβής».
 Αυτή ωστόσο η αναστολή που θα πρέπει να κριθεί ως «απαραίτητη για την προστασία της ασφάλειάς του», θα πρέπει να έχει προσωρινό χαρακτήρα.
 Συγκεκριμένα, θα πρέπει να συμπίπτει χρονικά με την παραβίαση των νομίμων συμφερόντων του παρακτίου κράτους. Στην αντίθετη περίπτωση, εφ’ όσον δηλαδή η άρνηση διέλευσης παρέμενε σε ισχύ και μετά την παύση της παραβίασης των νομίμων συμφερόντων του παρακτίου κράτους από το πλοίο που εκτελούσε την αβλαβή διέλευση, τότε το παράκτιο κράτος θα είχε περάσει από τα όρια των αναγκαίων μέτρων για τη διατήρηση της ειρήνης, της τάξης και της ασφάλειας του και θα είχε εισέλθει στα όρια της «κατάχρησης δικαιώματος». Με αυτή την έννοια η άρνησή του θα ήταν ασυμβίβαστη με το δικαίωμα που αναγνωρίζεται ρητά στο άρθρο 17 της Σύμβασης 1982. 

    
Εξάλλου η προσωρινή άρνηση της αβλαβούς διελεύσεως από το παράκτιο κράτος, στην περίπτωση κατά την οποία παραβιασθούν τα νόμιμα συμφέροντα του, νομιμοποιείται και στην βάση της  θεωρίας των αντιμέτρων.
 Ακόμη και αν η άρνηση αυτή χαρακτηριζόταν παράνομη, θα νομιμοποιείτο, αφού θα είχε επιδιωκόμενο σκοπό την παύση  προηγηθείσης παρανομίας. Στην συγκεκριμένη περίπτωση την παραβίαση των νομίμων συμφερόντων του παρακτίου κράτους εκ μέρους του κράτους της σημαίας του διερχόμενου πλοίου. Επισημαίνουμε ότι, και στη βάση της θεωρίας αυτής, η άρνηση διέλευσης θα διαρκούσε προσωρινά και συγκεκριμένα μέχρι την κατάπαυση της αρχικής παρανομίας που σημειώθηκε σε βάρος του παρακτίου κράτους.

       
 Ένα από τα ερωτήματα που γεννώνται σχετικά με το δικαίωμα της αβλαβούς διελεύσεως, είναι κατά πόσον αυτό ισχύει για τα πολεμικά πλοία.
 Και αυτό γιατί η Σύμβαση 1982 δεν αναγνωρίζει ρητά το δικαίωμα αυτό στα πολεμικά πλοία.
 Θεωρούμε ότι το δικαίωμα της αβλαβούς διελεύσεως συνάγεται έστω και με έμμεσο τρόπο, με σαφήνεια  για τα πολεμικά πλοία  από ένα αριθμό διατάξεων της Σύμβασης 1982. Κατ’ αρχήν στο άρθρο 17 δεν γίνεται καμία διάκριση μεταξύ εμπορικών και πολεμικών πλοίων. Ενώ, τα άρθρα 29 έως 32 της Σύμβασης 1982, θέτει επιπλέον όρους στη διέλευση των πολεμικών πλοίων οι οποίοι, είναι ευνόητο, εάν παραβιασθούν το παράκτιο κράτος μπορεί να αναστείλει τη διέλευση.
 Εξ’ αντιδιαστολής προκύπτει ότι στην περίπτωση που η διέλευση του πολεμικού πλοίου πληροί αυτούς τους όρους, τότε αυτό δικαιούται να διέρχεται αβλαβώς από την αιγιαλίτιδα ζώνη του παρακτίου κράτους. 




Ειδικές, σε σχέση με τις πιο πάνω γενικές διατάξεις που αφορούν στα πολεμικά πλοία, θεωρούμε τις διατάξεις του άρθρου 20 που αναφέρονται στα υποβρύχια. Οι εν λόγω διατάξεις εισάγουν ένα ακόμη περιορισμό στην άσκηση του δικαιώματος αβλαβούς διελεύσεως από πλευράς υποβρυχίων για να αντισταθμιστούν, προφανώς, οι συγκεκριμένες, επιπλέον, δυνατότητες αυτών των πλοίων, έναντι των δυνατοτήτων των λοιπών πολεμικών πλοίων. Ειδικότερα, το άρθρο 20 της σύμβασης απαιτεί κατά τον χρόνο που εκτελούν αβλαβή διέλευση «να πλέουν στην επιφάνεια της θάλασσας και να έχουν επηρμένη τη σημαία τους κατά τρόπο εμφανή». 

    
Τέλος, το άρθρο 22 αναφέρεται στη δυνατότητα του παράκτιου κράτους να ορίσει»θαλάσσιους διάδρομους και σχέδια διαχωρισμού κυκλοφορίας στην χωρική θάλασσα», ενώ το 23 ορίζει ότι τα πυρηνοκίνητα πλοία που μεταφέρουν ραδιενεργές ή άλλες εγγενώς επικίνδυνες ή επιβλαβείς ουσίες, κατά την άσκηση του δικαιώματος αβλαβούς διέλευσης, «θα πρέπει να φέρουν έγγραφα και να τηρούν τα ειδικά προληπτικά μέτρα που έχουν θεσπιστεί γι’ αυτά τα πλοία από διεθνείς συμφωνίες».

 γ. Αβλαβής διέλευση και το ζήτημα των αεροσκαφών

   
Τα αεροσκάφη, πολιτικά και στρατιωτικά, δεν έχουν δικαίωμα αβλαβούς διελεύσεως στον εναέριο χώρο άνωθεν της αιγιαλίτιδας ζώνης. Σύμφωνα, ωστόσο, με τις Συμβάσεις των Παρισίων του 1919 «Περί Κανονισμού της Αεροπλοΐας»
 και του Σικάγου του 1944 «Περί Διεθνούς Πολιτικής Αεροπορίας» (Σύμβαση ICAO, 1944)
 ,υπό τους όρους των συμβάσεων αυτών τα κράτη μέλη αναλαμβάνουν την υποχρέωση παραχώρησης αβλαβούς διελεύσεως στα ιδιωτικά - πολιτικά αεροσκάφη.
 Η ρύθμιση αυτή δεν αφορά στα πολεμικά αεροσκάφη που χρειάζονται ειδικές για την αβλαβή διέλευση άδειες.

2. Η  οριοθέτηση της αιγιαλίτιδας ζώνης 

  
 Η Σύμβαση 1982 στο ζήτημα της οριοθέτησης της αιγιαλίτιδας ζώνης διατήρησε τον κανόνα της μέσης γραμμής
 που ίσχυε ήδη από τη Σύμβαση της Γενεύης για την Αιγιαλίτιδα και τη Συνορεύουσα Ζώνη (Territorial Sea and Contiguous Zone).
 Σύμφωνα με το άρθρο 15 της Σύμβασης 1982 όταν «οι ακτές δύο κρατών κείνται έναντι αλλήλων ή συνορεύουν, κανένα από τα δύο κράτη δεν δικαιούται, ελλείψει αντιθέτου συμφωνίας μεταξύ τους, να επεκτείνει την χωρική του θάλασσα πέραν της μέσης γραμμής της οποίας όλα τα σημεία βρίσκονται σε ίση απόσταση από τα εγγύτερα σημεία των γραμμών βάσεως από τις οποίες μετράται το εύρος της χωρικής θάλασσας καθενός από τα δύο κράτη…». Αυτή η ρύθμιση της Σύμβασης 1982 συγκαταλέγεται ανάμεσα στις επιτυχείς ρυθμίσεις που περιέλαβε η εν λόγω σύμβαση, κυρίως, λόγω της «καθαρότητας των λύσεων που [αποδίδει] της σταθερότητας της και κυρίως του δίκαιου χαρακτήρα της».
 

 3. Οι θέσεις της Ελλάδας και της Τουρκίας για την αιγιαλίτιδα ζώνη 

    
Στην Τρίτη Συνδιάσκεψη των Η.Ε., η Ελλάδα – όπως εξάλλου και η συντριπτική πλειοψηφία της διεθνούς κοινότητας – τάχθηκε υπέρ της καθιέρωσης 12 ναυτικών μιλίων αιγιαλίτιδας ζώνης.
 

   
Αντίθετα, η Τουρκία, μία από τις ελάχιστες εξαιρέσεις, προσπάθησε αρχικά να εντάξει το Αιγαίο Πέλαγος στο καθεστώς των κλειστών ή ημίκλειστων θαλασσών
 για τις οποίες πρότεινε μικρό εύρος αιγιαλίτιδας ζώνης.
 Όταν απέτυχε, προκειμένου να αποφύγει οποιαδήποτε συμβατική δέσμευση απέναντι στην Ελλάδα, καταψήφισε τη Σύμβαση του Montego Bay. Θεωρεί έκτοτε, ότι η Σύμβαση αυτή αποτελεί για αυτή res inter alias acta, παραβλέποντας σκόπιμα το γεγονός ότι ο συγκεκριμένος όρος που αφορά στην αιγιαλίτιδα ζώνη είχε ήδη, από μακρού χρόνου, αποκρυσταλλώσει εθιμικό κανόνα δικαίου. Δεσμεύει, επομένως, όλα τα κράτη, είτε έχουν προσχωρήσει στη Σύμβαση, είτε όχι ( κατά συνέπεια και την Τουρκία. Αυτή, μάλιστα, η contra legem στάση της Τουρκίας στην Τρίτη Συνδιάσκεψη που την οδήγησε τελικά να καταψηφίσει τη Σύμβαση 1982, παρουσιάζει μεγαλύτερο ενδιαφέρον – για τον αντιφατικό και αντιδεοντολογικό της χαρακτήρα – εάν λάβουμε υπόψη τον αριθμό των ευνοϊκών ρυθμίσεων που έχει μέχρι σήμερα, επιλεκτικά, εφαρμόσει το γειτονικό κράτος από το κείμενο της Σύμβασης, οι οποίες είναι:

· Αιγιαλίτιδα Ζώνη 12 ναυτικών μιλίων στη Μαύρη Θάλασσα και την Ανατολική Μεσόγειο (άρθρο 3 της Σύμβασης 1982).
 Είναι ενδιαφέρον μάλιστα να σημειωθεί ότι η Τουρκία ανήκε στα ελάχιστα κράτη που είχαν προσχωρήσει στην άποψη για τον εθιμικό χαρακτήρα των 12 ναυτικών μιλίων από το 1956.
 Ενώ, το 1964 προχώρησε και στη ψήφιση του σχετικού νόμου.
 

· Ευθείες γραμμές βάσης
 (άρθρο 7 Σύμβασης Montego Bay). Η Ελλάδα δεν έχει καθιερώσει ακόμη γραμμές βάσης,
 αλλά διατηρεί τη φυσική της ακτογραμμή για την οριοθέτηση των θαλασσίων ζωνών της. Θα μπορούσε, όμως, να το πράξει με μεγάλη ευκολία στη βάση της αρχής της αμοιβαιότητας με την Τουρκία, πολλώ μάλλον που είναι σύμφωνο και με το διεθνές δίκαιο, ειδικότερα με τη Σύμβαση 1982.
 

· Κλείσιμο κόλπων για χάραξη γραμμών βάσης στα 24 ναυτικά μίλια (άρθρο 2, παρ. 7 της Σύμβασης 1982). Η Ελλάδα αν και αποτελεί συμβαλλόμενο μέρος της Σύμβασης ΔΘ δεν έχει μέχρι τούδε προχωρήσει ούτε σε αυτή τη ρύθμιση. 


Πρέπει, ωστόσο, να σημειωθεί ότι, η σημαντικότερη από όλες αυτές τις ρυθμίσεις είναι η δυνατότητα της Ελλάδας να επεκτείνει την αιγιαλίτιδα ζώνη της στα 12 ναυτικά μίλια, την οποία ουδέποτε απεμπόλησε. Από την άλλη όμως πλευρά – και αυτό πρέπει να επισημανθεί – ο χρόνος σε περιπτώσεις σαν κι αυτή, δε λειτουργεί σα σύμμαχος.
 Όσον αφορά στην οριοθέτηση, ο κανόνας που ισχύει μεταξύ Ελλάδας και Τουρκίας είναι αυτός της μέσης γραμμής για τον οποίο έγινε λόγος παραπάνω. Ειδικότερα, από τη βορειότερη χερσαία συνοριακή γραμμή του Έβρου ποταμού και μέχρι τα Δωδεκάνησα   εφαρμόζεται η μέση γραμμή ως εθιμικός κανόνας.
 Ενώ, η οριοθέτηση μεταξύ Δωδεκανήσων και Τουρκίας, συμπεριλαμβανομένου και του Καστελόριζου, βασίζεται στις δύο συμφωνίες που είχαν συνομολογηθεί μεταξύ Ιταλίας και Τουρκίας το 1932. Αυτές οι συμφωνίες ισχύουν μεταξύ Ελλάδας και Τουρκίας κατ’ εφαρμογή των κανόνων του διεθνούς δικαίου περί διαδοχής κρατών.
 

� Βλ. άρθρο 2  παρ.1 Σύμβασης 1982. Επίσης, το παράκτιο κράτος σύμφωνα με το άρθρο 27 ασκεί ποινική και σύμφωνα με το άρθρο 28 αστική  δικαιοδοσία στα ξένα πλοία που διέρχονται από την αιγιαλίτιδα ζώνη του. 


� Ibid, παρ.2.


� Ibid, άρθρο 3.


� Ο συμπληρωματικός χαρακτήρας των δύο αρχών προκύπτει από τον ορισμό της ανοικτής θάλασσας, η οποία ορίζεται πάντα αρνητικά: η ανοικτή θάλασσα αρχίζει εκεί που τελειώνει η αιγιαλίτιδα ζώνη, δηλαδή το πεδίο εφαρμογής της αρχής της ελευθερίας των θαλασσών αρχίζει εκεί που τελειώνει το πεδίο εφαρμογής της αρχής της κυριαρχίας.


� Βλ. Κ. Οικονομίδη, Θέματα Διεθνούς Δικαίου και Ελληνικής Εξωτερικής Πολιτικής, Αθήνα-Κομοτηνή, Εκδ. Α. Σάκκουλα, 1993, σελ. 21. 


� Απόδειξη για την άποψη αυτή, αποτελεί το γεγονός ότι στους διαπιστευμένους διπλωματικούς πράκτορες, αναγνωρίζεται δικαίωμα αβλαβούς διελεύσεως και δικαίωμα τιμής και προστασίας, δια μέσου τρίτων κρατών, στη βάση της αρχής της αμοιβαιότητας. Τα παρεχόμενα, μάλιστα, αυτά δικαιώματα επεκτείνονται και στα μέλη της οικογένειας του διπλωματικού υπαλλήλου, σε αμοιβαία πάντα βάση. Βλ. άρθρο 40 Σύμβασης της Βιέννης περί των Διπλωματικών Σχέσεων (1961)( Κ. Ευσταθιάδη, Διεθνές Δίκαιον, τ. Γ’, Αθήναι, 1963, σελ. 21.


� Η Σύμβαση 1982 αναφέρεται στο δικαίωμα της αβλαβούς διελεύσεως σε τρία υποτμήματα τα Α, Β, και Γ, των οποίων οι κανόνες εφαρμόζονται αντίστοιχα σε όλα τα πλοία( άρθρα 17 έως 26), στα εμπορικά πλοία (άρθρα 27 έως 28), καθώς επίσης και στα πολεμικά και τα πλοία που προορίζονται για μη εμπορικούς σκοπούς (άρθρα 29 έως 32).


� Βλ. Ε. D. Brown, The International Law of the Sea, Vol. I, 1994, σελ. 54.


� Βλ. άρθρο 19 Σύμβασης 1982.


� Βλ. άρθρο 24 παρ.1 Σύμβασης 1982.


� Ibid, παρ.3.


� Για την καλή πίστη και την κατάχρηση δικαιώματος, βλ. αρ. 330 Σύμβασης 1982.


� Για την θεωρία των αντιποίνων βλ. Κ. Οικονομίδη, Θέματα Διεθνούς Δικαίου…,   σελ. 102. Βλ. επ. Κ. Ευσταθιάδη, Διεθνές Δίκαιον…, σελ. 84 - 5, όπου αναφέρεται ότι: «…ανταδικήματα είναι τα υπό Κράτους τινός λαμβανόμενα μέτρα καταναγκασμού, αποτελούντα αυτά καθ’ αυτά πράξεις αντικειμένας εις το διεθνές δίκαιον, αλλά νομιμοποιουμένας ένεκα του δι’ αυτών επιδιωκομένου ειδικού σκοπού, ήτοι της καταπαύσεως  προηγηθείσης διεθνούς παρανομίας εκ μέρους άλλου Κράτους... Δια των αντιποίνων αναγνωρίζεται εις το Κράτος, εις βάρος του οποίου παρεβιάσθη κανών διεθνούς  δικαίου, το δικαίωμα ν’ αντιδράση κατά του αρξάμενου της παρανομίας Κράτους δι’ ενέργειας συνιστώσης παραβίασιν διεθνούς δικαίου. Εν άλλαις λέξεσι τα μέτρα αντιποίνων αυτά καθ’ εαυτά κρινόμενα αποτελούσι διεθνείς αδίκους πράξεις, των οποίων όμως ο παράνομος χαρακτήρα αίρεται ένεκα του ότι εμφανίζονται ως απάντησις κατά προηγηθείσης παραβιάσεως κανόνος διεθνούς δικαίου, της οποίας παραβιάσεως ακριβώς σκοπείται η κατάπαυσις. Συνεπώς δια των αντιποίνων προσκαίρως, μέχρι καταπαύσεως της αρχικής παρανομίας ή μέχρι της ανορθώσεως της ζημίας, αίρεται η εφαρμογή κανόνος τινός διεθνούς δικαίου, χωρίς να θίγεται η περαιτέρω ισχύς αυτού». Βλ. επ. Α.- Β. Παπακώστα, Δημόσιον Διεθνές Δίκαιον (Ειρηνικά και Βίαια Μέσα Επιλύσεως Διεθνών Διαφορών), 1971, σελ. 110-1.


� Ανάλογη, ασφαλιστικού χαρακτήρα διάταξη περιέχει το άρθρο 125 της Σύμβασης 1982 που αφορά στη διέλευση και πρόσβαση  των περίκλειστων κρατών στην θάλασσα, μέσω του εδάφους των διαμετακομιστικών κρατών. Σύμφωνα με τις διατάξεις της τρίτης παραγράφου,  «[τ]α κράτη διέλευσης, κατά την ενάσκηση της πλήρους κυριαρχίας τους πάνω στο έδαφος τους, έχουν το δικαίωμα να λαμβάνουν όλα τα απαραίτητα μέτρα...» προκειμένου να διασφαλίσουν ότι τα περίκλειστα κράτη δεν θα παραβιάσουν «...με κανένα τρόπο τα νόμιμα συμφέροντα τους». Είναι ενδιαφέρον μάλιστα ότι διατάξεις για την διασφάλιση των «νομίμων συμφερόντων» των διαμετακομιστικών κρατών  τέθηκαν για πρώτη φορά  στη Συνθήκη  και το Καταστατικό  της Γενεύης  για το Διεθνές Καθεστώς των Λιμένων(1923) που αποτέλεσε καρπό της Δεύτερης Γενικής Συνδιάσκεψης για την Ελευθερία των Συγκοινωνιών και Εμπορίου(1923), σύμφωνα με τις οποίες τα παράκτια κράτη είχαν το νόμιμο δικαίωμα να κλείσουν προσωρινά τον λιμένα τους μετά την επέλευση «...σοβαρών γεγονότων που επηρεάζουν την ασφάλεια ή τα ζωτικά τους συμφέροντα». Βλ. Convention and Statute on the International Regime of  Maritime Ports, Geneva , December 9, 1923. 58 L.N.T.S.  287 ∙ Second General Conference on Freedom of Communications and Transit, 1923 ∙ R.J.  Dupuy  &  D.  Vignes,  A  Handbook  on  the  New   Law  of  the  Sea,  1991,  σελ. 518.


� Ο ορισμός του πολεμικού πλοίου δίνεται στο άρθρο 29 της Σύμβασης 1982.


� Βλ. Κ. Ιωάννου – Α. Στρατή, Εισηγήσεις Δικαίου της Θάλασσας, τ.Α΄, Εκδ. Α. Ν. Σάκκουλα, Αθήνα – Κομοτηνή, 1996, σελ. 70 ∙ Βλ. Α. Βαμβούκου, Το Σύγχρονο Δίκαιο της Θάλασσας, Εκδ. Α. Ν. Σάκκουλα, Αθήνα – Κομοτηνή, 1985, σελ. 160.


� Αναφέρεται ενδεικτικά ότι το άρθρο 30 θεμελιώνει ρητά το δικαίωμα του παρακτίου κράτους να «απαιτήσει από το πολεμικό πλοίο να εγκαταλείψει αμέσως τη χωρική θάλασσα». Εφόσον «δεν συμμορφώνεται προς τους νόμους και κανονισμούς του παρακτίου κράτους» που αφορούν στην αβλαβή διέλευση. Θεωρούμε, πάντως, ότι ο χαρακτήρας της διάταξης αυτής είναι περισσότερο συμβολικός παρά ουσιαστικός. Όπως ήδη αναλύθηκε προηγούμενα το παράκτιο κράτος έχει το δικαίωμα να απαιτήσει την έξοδο από τα χωρικά του ύδατα σε οποιαδήποτε περίπτωση το διερχόμενο πλοίο εμπορικό η μη διαταράσσει την ειρήνη, ή την ασφάλεια» του. Είναι εξάλλου αυτός ακριβώς ο λόγος που οι όροι διέλευσης τέθηκαν στο πρώτο - υπό μια έννοια γενικό υπότμημα - και αφορούν σε όλα τις κατηγορίες των πλοίων.


� Κυρώθηκε από την Ελλάδα με το Ν.2569 της 19 Απριλίου 1921.


� Κυρώθηκε από την Ελλάδα με το Ν.211 της 28 Φεβρουαρίου 1947.


� Βλ. Α. Γιόκαρη, Ο Ελληνικός Εναέριος χώρος και το FIR Αθηνών. Οι Επιπτώσεις από τη Νέα Σύμβαση των ΗΕ (1982) για το Δίκαιο της Θάλασσας», από τα Πρακτικά Συμποσίου στη Ρόδο (4 – 6 Νοεμβρίου 1994) με θέμα Το Αιγαίο Πέλαγος και το Νέο Δίκαιο της Θάλασσας, 1996, σελ. 66-7.


� Βλ. Ε. Ρούκουνα, Διεθνές Δίκαιο, τ.ΙΙ, 1982, σελ. 146-7.


� Βλ. Ε.D. Brown, The International…,  σελ. 52.


� Βλ. άρθρο 12 παρ.1 της Σύμβασης για την Αιγιαλίτιδα και τη Συνορεύουσα Ζώνη (Territorial Sea and Contiguous Zone).


� Βλ. Κ. Οικονομίδη, «Βασικές Ρυθμίσεις του Νέου Δικαίου της Θάλασσας», 9Διεθνές Δίκαιο και Διεθνής Πολιτική, 1985, σελ. 36.


� Η Ελλάδα με τον ΑΝ 230 της 17ης  Σεπτεμβρίου 1936 (ΦΕΚ Α 450/1936) καθιέρωσε το εύρος της αιγιαλίτιδας ζώνης της στα 6 ν. μ. και στον εναέριο χώρο 10 ν.μ. με το Ν. 5017/ της 3ης Ιουνίου 1931 (ΦΕΚ Α 158/1931).  Το εύρος των χωρικών υδάτων επιβεβαίωσε επίσης με το ΝΔ 127 της 20ης  Σεπτεμβρίου 1973 (ΦΕΚ Α 261/1973). Σύμφωνα με την άποψη του Καθηγητού Κ. Οικονομίδη, «[η] Ελλάδα σήμερα έχει δύο χωρικές θάλασσες: μία γενικού χαρακτήρα, που χρονολογείται από το 1936 και έχει εύρος 6 ν.μ. και μια ειδική, αποκλειστική για τις ανάγκες της αεροπορίας και της αστυνομίας της, που χρονολογείται από το 1931 και έχει εύρος 10 ν.μ.». Βλ. Κ. Οικονομίδη, άρθρο, σελ. 32.   


� Για τις κλειστές και ημίκλειστες θάλασσες, βλ. άρθρα 122, 123 Σύμβασης του Montego Bay.


� Βλ. Χ. Ροζάκη, Οι Ελληνοτουρκικές Σχέσεις 1923-1987, «Το Διεθνές Νομικό Καθεστώς του Αιγαίου και η Ελληνοτουρκική Κρίση. Τα Διμερή και τα Διεθνή Θεσμικά Ζητήματα», 1988, σελ. 342-3.


� Να σημειωθεί ότι στη Σύμβαση αυτή που συνομολογήθηκε ανάμεσα στην Τουρκία και τη Σοβιετική Ένωση, η χάραξη της αιγιαλίτιδας ζώνης έγινε, ανάμεσα στα δύο όμορα κράτη, με βάση την αρχή των ίσων αποστάσεων (equidistance). Κάτι το οποίο αρνείται η Τουρκία για το Αιγαίο Πέλαγος, επικαλούμενη την αρχή της ευθυδικίας, που ουδεμία σχέση έχει με την αιγιαλίτιδα ζώνη. Βλ. άρθρο 15, Σύμβασης του Montego Bay. Βλ. International Maritime Boundaries, Vol. II, Edited by J.I. Charney & L.M. Alexander, Martinus Nijhoff Publishers, 1993, σελ. 1681-1691.


� Η δήλωση που ανεγράφετο σε επιστολή της τουρκικής κυβέρνησης προς την Επιτροπή Διεθνούς Δικαίου των Η.Ε., ανέφερε ειδικότερα ότι: «[σ]ύμφωνα με τις τουρκικές αρχές, το όριο των 12 ναυτικών μιλίων έχει γίνει ήδη αρκούντως αποδεκτό στην πρακτική για να θεωρηθεί κανόνας του Διεθνούς Δικαίου». Βλ. Annuaire de la Commission du Droit International, 1956, Vol. II, σελ. 90.


� Βλ. Ν.476 της 15ης Μαΐου, 1964. Ας σημειωθεί επίσης ότι η Τουρκία με το Ν. 2674 της 20ης Μαιου 1982 έχει καθορίσει το εύρος της αιγιαλίτιδας ζώνης της στην περιοχή του Αιγαίου Πελάγους στα 6 ν.μ.


� Βλ. Law No 476 της 15ης Μαΐου, 1964, άρθρο 4 και 5, ο οποίος αντικαταστάθηκε στη συνέχεια με το νόμο 2674 του 1982, που ρυθμίζει με τον ίδιο τρόπο, το ίδιο ζήτημα.


� Γραμμές βάσης, είναι οι γραμμές του παράκτιου κράτους, από τις οποίες αρχίζει η μέτρηση των θαλάσσιων ζωνών του. Εφόσον το παράκτιο κράτος δεν ορίσει άλλες γραμμές, τότε γραμμή βάσεως είναι η φυσική του ακτογραμμή.


� Βλ. άρθρο 7 Σύμβασης του 1982. Ενδεικτικά αναφέρουμε στο σημείο αυτό ότι η υιοθέτηση των γραμμών αυτών, ως αφετηρία μέτρησης της αιγιαλίτιδας ζώνης – έναντι της «αρχαιοτάτης» μεθόδου της φυσικής ακτογραμμής που διατηρεί η Ελλάδα – πριμοδοτεί το παράκτιο κράτος, με κάποια οφέλη στην αιγιαλίτιδα ζώνη. Οφέλη, που συνολικά υπολογιζόμενα για κράτη με τεράστιο μήκος ακτών όπως η Ελλάδα, είναι διόλου ευκαταφρόνητα.


� Πράγματι από την ελληνική δήλωση στο έγγραφο επικυρώσεως της Σύμβασης 1982, προκύπτει ότι «[η] Ελλάδα με την επικύρωση της παρούσας σύμβασης κατοχυρώνει όλα τα δικαιώματα και αναλαμβάνει όλες τις υποχρεώσεις που απορρέουν εξ’ αυτής. Το πότε και πως θα ασκηθούν αυτά τα δικαιώματα, χωρίς να απεμπολεί κανένα δικαίωμά της, είναι θέμα που εντάσσεται στην εθνική της κυριαρχία».


� Βλ. Κ. Οικονομίδη, «Βασικές Ρυθμίσεις…, σελ. 35-6.


� Id.

